UTOPEK „PURTEK ŚMIAŁY”
We stawie od starego Świtały
Miyszkoł utopek a był fest mały
Dyć wszyjscy wiedzom że utopki
To som taki małe wodne chłopki
Jedne robiom ludziom szkoda i som złośliwe
Inksze nie robiom ludziom na złoś i też som szczynśliwe
Tyn co miyszkoł we stawie od Świtały
Nazywoł sie „Purtek Śmiały”
„Purtek” jednako wylazowoł z wody i szkroboł sie po głowie
Chodziył kole stawu i sznupoł we trowie
Jednako baby co szły na torg kole stawu go widziały
A on nie uciekoł , bestoż nazywoł sie „Purtek Śmiały”
Na wieczor jak wszyski światła we wsi pogasły
To szoł do Świtały , tam dostoł chleba z masłym
Nikedy zgłobioł z rybami , pyrskoł wodom , wyskakowoł z wody
Ale nigdy nie robiył ludziom żodnej szkody
Aż tu roz prziszły nad staw dwa młode karlusy
We wsi znane nierobisze i chlebusy
Pośmiywali sie z”Purtka”że je mały , mo oszkliwe szkuty zielone
A szłapy od samej rzici na ombajny pokrziwione
Że mo jak żaba błany miyndzy palcami
Ciepali do stawu z cygaret sztomlami
„Purtek” ni mog nic zrobić bo był taki mały
A na wieczor uskarżowoł sie u starego Świtały
Ślimtoł z żolu , po gymbie zrobiył sie zielony
Świtała doł mu na pociecha dwa dobre bombony
Bombony zjod ale chocioż już światła we wsi downo zgasły
Nie chcioł sie ani chycić sznitki chleba z masłym
Cało noc nie społ co był taki znerwowany
Wyloz ze stawu fest wczas , nad ranym
Potym jak baby szły na torg rano
To widziały że we ścinie je fojera rozhajcowano
„Na pewno „Purtek”warzi se woda na wodzionka
Abo se szkważi na śniodani smażonka”
A utopek warzył bez trzi dni i trzi noce
Bo wstompiyły do niego utopkowe moce !
-Utopki majom nieziymsko siyła
I gynał tako do „Purtka” wstompiyła
Spomnioł se jak jego starka”Buba Ciompała”
Rycepty do warzynio mu dała
Warzył w tygliku swoji zielone szkuty,kozi bobki,gadziory-wszysko do kupy
Potym doloł szpyrytusu i dociepnył sztyry rybi szupy
Fyrloł „Purtek”w kastrolach, śpiywoł przi tym pieśniczka brzidko
Na koniec przeloł wszysko bez chaderka i cedzitko
Nie rychtowoł se jak padały baby-wodzionki abo smażonki
Yno nawarzył poł kesla „Utopczonki”
Ogromnie z tego rod
Nad stawym we trowie se siod
Jak przechodziyły kole stawu Świtałowego
Te chachary co sie śmioły z „Purtka Śmiałego”
To on stanył przed nimi ganc blisko
I pokłoniył sie im nisko
-”Nie gorszcie sie synki żech je taki brzidki,jo ni moga za to
Dejcie rynki na zgoda-postawia wom flaszka na to”
To sie chlebusom dopiyro spodobało
Dali rynki utopkowi , flaszka wychlapali cało
To sie ogromnie spodobało i „Purtkowi Śmiałymu”
Doł gizdom jeszcze po flaszce-jednymu i drugimu
Hnet wysłepali i te dwie flaszki
Na wieczor dostali oba ostrej sraczki
W łebach im sie pofyrlało,cały świat był jakiś zamrulony
A rano ze zadkow wyrosły im ogony
Durch taki same jak majom djobły na obrozkach
Dłogi aż na żiymia a na końcu chwostka
Kulali sie ze śmiychu ludzie we wsi i całej okolicy
Antek i Francek do dziś majom ogon w nogawicy
A utopek „Purtek Śmiały”
Doczekoł sie ogromnie wielkij chwały
Bestoż że żodnymu nie szkodzi,ludzie majom go radzi
I teraz nad stawym jednako sie paradzi
Stare rycepty od starki”Purtkowi „sie przidały
Szpacyruje nad stawym jescze bardzi śmiały
Marietta Nikel
slv_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn run_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn cym_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn mri_Latn